કોઈ પણ ધર્મ માણસને વેર રાખવાનું નથી શીખવતો. ભાઈચારો, સદ્ભાવના કુરાન અને ગીતા બંનેમાં કોમન છે. સરખેજમાં રહેતા મુસ્તુફા મલેક યથાર્થ ગીતા વાંચીને તેનો મર્મ સમજાવતા કહે છે, “યથાર્થ ગીતા હોય કે કુરાન એક પણ ધર્મ માણસ-માણસ વચ્ચે ભેદભાવ રાખવાનું કહેતો નથી. એ જ રીતે બધા ધર્મો પણ સમાન છે. મુસ્લિમ બિરાદરો કુરાનનો મર્મ સમજી અલ્લાહ સુધી પહોંચવા પ્રયત્ન કરે છે, તો હિંદુ ધર્મમાં યથાર્થ ગીતા વાંચીને ભગવાનને પામવા પ્રયત્ન થાય છે. છેવટે તો આપણે સૌ કુદરતના એક અંશમાત્ર છીએ.” મુસ્તુફાભાઈ તેમના એક હિંદુ મિત્ર પાસેથી ગીતાના પાઠ શીખ્યા છે. તેમના મિત્ર તેમના ઘેર જઈને ગીતાનો ભાવાર્થ સમજાવતા હતા. તેમનાં બાને યથાર્થ ગીતાનો સાર સારી રીતે સમજમાં આવે છે. આમ, આ યુવા ગ્રૂપનો નાનકડો પ્રયાસ હિંદુ-મુસ્લિમ સમાજ વચ્ચેની ખાઈને પૂરવામાં આંશિક રીતે પણ ચોક્કસ સફળ થયો છે.